ΓΡΑΠΤΗ ΕΡΩΤΗΣΗ E-0118/99

υποβολή: Cristiana Muscardini (NI) προς την Επιτροπή

(2 Φεβρουαρίου 1999)

Θέμα: "Stakes" - μελέτη για τις ηλικιωμένες γυναίκες στην Ευρώπη

Σύμφωνα με ειδήσεις στο βελγικό Τύπο, η κ. Hanna Lisa Liikanen είναι διευθύντρια και κύρια υπεύθυνη της "Stakes" (National Richerche and development Centre for Welfare and Health Finland) για μια μελέτη σχετικά με τις ηλικιωμένες γυναίκες στην Ευρώπη που παρήγγειλε η ΓΔ V.

Θα μπορούσε η Επιτροπή να ανακοινώσει εάν η κ. Liikanen επιμελείται και άλλων συμβάσεων που χρηματοδοτεί η Επιτροπή;

Εάν ναι, θα μπορούσε η Επιτροπή να παράσχει πλήρη κατάλογο των συμβάσεων αυτών περιέχοντα:

1. όνομα και διεύθυνση του επιφορτισμένου με τις έρευνες ινστιτούτου;

2 τη χρηματοδοτούμενη δράση;

3 τα ποσά που συνολικά έλαβε;

4. τα έξοδα που κατεβλήθησαν στην κ. Liikanen;

Απάντηση της κας Gradin εξ ονόματος της Επιτροπής

(5 Φεβρουαρίου 1999)

1. Στην απάντηση της Επιτροπής στη γραπτή ερώτηση E-3829/98 του Αξιότιμου Μέλους του Κοινοβουλίου δίνονται λεπτομερή στοιχεία για το επαγγελματικό καθεστώς της κας Hanna-Liisa Liikanen στο "Finnish National research and development centre for welfare and health" (STAKES), Siltasaarenkatu 18, PO Box 220, Finland.

Η κα Liikanen δεν υπήρξε διευθύντρια ούτε κύρια υπεύθυνη για το STAKES. Σε σχέση με τα κοινοτικά προγράμματα, ήταν, ως δημόσιος υπάλληλος που είχε προσληφθεί από το STAKES, επικεφαλής προγράμματος για το πρόγραμμα "Η κατάσταση των ηλικιωμένων γυναικών" (SEW) καθώς και ένας από τους συνδέσμους για πρόγραμμα σχετικά με την ορθότερη πρακτική ημερήσιας περίθαλψης για τους ηλικιωμένους.

Δεν έχει δοθεί χρηματοδότηση στο τελευταίο αυτό πρόγραμμα λόγω κατάργησης του κονδυλίου του προϋπολογισμού.

Τέλος, η κα Liikanen έδρασε ως τοπικός αντιπρόσωπος του STAKES στις Βρυξέλλες από την 1η Σεπτεμβρίου 1996 μέχρι σήμερα. Η εργασία της για το STAKES άρχισε την 1 Ιανουαρίου 1994 στο Ελσίνκι.

2. Στο πλαίσιο του προγράμματος "Ίσες ευκαιρίες μεταξύ ανδρών και γυναικών" η Επιτροπή χορήγησε επιδότηση το 1995 για την οργάνωση "Δίκτυο Γυναικών 96" (SOC 95/102814, κονδύλιο προϋπολογισμού B3-4012). Στο δίκτυο συμμετάσχαν φινλανδές γυναίκες ενεργά μέλη της ένωσης "Γυναίκες για την Ευρώπη", που στη συνέχεια εξελίχθηκε στο Φινλανδικό τμήμα γυναικών του Εθνικού Φινλανδικού Ευρωπαϊκού κινήματος.

Το δίκτυο αυτό συστάθηκε τον Ιούνιο του 1995 και άρχισε να λειτουργεί επίσημα στις 11 Οκτωβρίου του 1996. Η κα Liikanen προέδρευσε του δικτύου αυτού από τη σύστασή του μέχρι τις 31 Οκτωβρίου 1996. Η διεύθυνση του δικτύου είναι Naiset 96, PO Box 1164, Helsinki.

Το πρόγραμμα κάλυπτε ενημερωτική εκστρατεία και κατάρτιση με στόχο την προώθηση της διάστασης των ίσων ευκαιριών στον Φινλανδικό διάλογο για ευρωπαϊκά θέματα (Διακυβερνητική Διάσκεψη 1996, Κοινοτική πολιτική για ίσες ευκαιρίες μεταξύ ανδρών και γυναικών). Η διάρκεια των προγραμμάτων ήταν 13 μήνες από την 1η Σεπτεμβρίου 1995-1 Οκτωβρίου 1996.

Ο συνολικός προϋπολογισμός του μέτρου ήταν 8.850 ευρώ, από τα οποία τα 6.000 ευρώ ζητήθηκαν από την Επιτροπή, για την κάλυψη εξόδων σεμιναρίων, συνεδριάσεων, δημοσιεύσεων και ταξιδίων. Η Επιτροπή χορήγησε στο "Δίκτυο Γυναικών 96" επιδότηση ύψους 6.000 ευρώ βάσει σύμβασης της 11ης Δεκεμβρίου 1995. Η σύμβαση αυτή (αριθ. 950804) υπογράφηκε από την κα Liikanen εξ ονόματος του "Δικτύου Γυναικών 96". Μετά την παραλαβή της τελικής δήλωσης δαπανών για το πρόγραμμα, δηλ. 7.342 ευρώ, καταβλήθηκε τελικά επιδότηση 4.978 ευρώ.

Η κα Liikanen δεν έλαβε καμμία αμοιβή στα πλαίσια του προγράμματος αυτού.

3. Κρίνεται σκόπιμο να αναφερθούν δύο συγκεκριμένες πληρωμές που αφορούν η μεν την παρακολούθηση μίας συνεδρίασης εμπειρογνωμόνων και η δε μία ομιλία:

- η ΓΔ IX.Lux κατέβαλε 2.600 FΒ στις 26 Νοεμβρίου 1997, για σιδηροδρομικό ταξίδι της κας Hanna Liikanen στις 11 Νοεμβρίου 1997 για την παρακολούθηση διημερούς συνάντησης της "Telematics programme committee" που διοργάνωσε η ΓΔ XIII,

- η ΓΔ IX.B.4 κατέβαλε 6.000 FΒ στις 23 Απριλίου 1998 για τα έξοδα προσκεκλημένης ομιλήτριας στις 19 Ιανουαρίου 1998 σε συνδιάσκεψη που διοργάνωσε η ΓΔ Χ εξ ονόματος της "Finnish Food Writers Association".